Her pågripes bombetrussel-mistenkt
MMS/SMS: 2200 E-post: 2200@vg.no Tlf: 22 00 00 00 Flyet nødlandet på Landvetter i Gøteborg klokken 16.30. Bakgrunnen var at en mann sa han hadde lagt en bombe i bagasjerommet på flyet. - Jeg satt og sov, men våknet av at personalet spurte om noen snakket russisk, og deretter kom beskjeden om at vi skulle lande i Gøteborg. Vi fikk ikke vite hvorfor før etter landing, sier en av flypassasjerene til VG. Etter cirka ti minutter landet Norwegian-flyet i Gøteborg. Passasjerene gikk ut av og mot noen busser som sto parkert utenfor. - Deretter så vi at politiet tok med en mann ut av flyet og la ham i bakken på gresset ved siden av rullebanen. Jeg vil anta at han var i slutten av 30-årene/begynnelsen av 40-årene, han hadde ikke et nordisk utseende, sier passasjeren. - Ikke dramatisk Han forteller at alle som var om bord ble fraktet til en terminalbygning på Landvettter, hvor de får mat og drikke. Alle som var om bord blir sjekket opp mot passasjerlistene. Samtidig skryter han av måten Norwegian-personalet løste situasjonen. - Jeg opplevde det ikke som dramatisk. Det var meget profesjonelt løst av Norwegian, det hele gikk ganske stille og rolig for seg. Nå blir vi godt ivaretatt, og det kommer folk og spør om alt går bra, sier passasjeren. Norwegian opplyser til VG at de setter inn et fly som kommer fra Oslo til Gøteborg for å fly passasjerene hjem igjen. - Det er planen at passasjerene skal gå komme hjem i kveld. Politiet undersøker flyet og bagasjen nå. Vi har et Norwegian-fly klart til å frakte passasjerene hjem når det lar seg gjøre, sier Daniel Kirchhoff, kommunikasjonsrådgiver Norwegian. Mistenkelig gjenstand Politiet undersøker trusselen fra mannen og bombeteknikere og bombehunder gjennomgår flyet og bagasjen om bord. - Vi har ikke funnet noen bombe, men vi har heller ikke fått gjennomgått all bagasjen, så vi vet jo ikke om vi kommer til å finne noe, sier Björn Blixter i Gøteborg-politiet til VG. En mann ble pågrepet så fort flyet hadde landet. Han satt i går kveld i avhør hos politiet. - Han har kommet med en trussel om bord på flyet, og når han ble pågrepet så fremholdt han denne trusselen. Derfor må vi undersøke dette grundig, sier Blixter. - Vi har ikke sikker identitet på mannen, legger han til. - Reiste han alene? - Ut i fra det vi kan forstå så gjorde han det. Det er litt tidlig å si det helt sikkert, men vi har ikke noen informasjon om at han var med noen andre om bord, sier Blixter. I en pressemelding skriver politiet at piloten på flyet har pekt ut en gjenstand som kan være mistenkelig om bord i flyet.
Flyet var på vei fra Kastrup til Oslo da en mann om bord sa han hadde lagt en bombe i bagasjerommet.